নিয়োগ দুর্নীতি মামলায় স্বস্তি চন্দ্রনাথ সিনহার

কলকাতা: আদালতে কার্যত মুখ পুড়ল ইডির, ইডির আবেদন অগ্রাহ্য আদালতের। পুজোর আগে স্বস্তিতে মন্ত্রী চন্দ্রনাথ সিনহার (Chandranath Sinha)। মন্ত্রী চন্দ্রনাথ সিংহের জামিনের বিরোধিতা করে ই়ডি যে আর্জি জানিয়েছিল, তা খারিজ করে দিল আদালত। চন্দ্রনাথের জামিন আপাতত বহাল থাকছে। আদালতের পর্যবেক্ষণ, হেফাজতে নিয়ে জিজ্ঞাসাবাদের দরকার আছে বলে মনে করছে না আদালত। চাইলে ইডি আগেই হেফাজতে নিয়ে জিজ্ঞাসাবাদ করতে পারত। আদালত অন্তর্বর্তী জামিন নির্দেশ বহাল মন্ত্রী চন্দ্রনাথ সিনহার (Chandranath Sinha)। তবে ইডি জিজ্ঞাসাবাদ করতে পারবেন মন্ত্রীকে। ২৫, ২৬ সেপ্টেম্বর ১১ টা থেকে বিকেল ৫ টা পর্যন্ত জিজ্ঞাসাবাদ করতে পারবে ইডি।

প্রাথমিক নিয়োগ দুর্নীতি মামলায় (Primary Recruitment Case) চন্দ্রনাথের নামে চার্জশিট জমা দিয়েছিল ইডি। পার্থ চট্টোপাধ্যায়ের পর তিনিই প্রথম মন্ত্রী, যাঁর বিরুদ্ধে ইডি চার্জশিট দিয়েছে। কেন্দ্রীয় সংস্থা তাঁকে হেফাজতে নিয়ে জিজ্ঞাসাবাদ করতে চেয়েছিল। কিন্তু গত ৬ সেপ্টেম্বর চন্দ্রনাথ বিচারভবনে ইডির বিশেষ আদালতে গিয়ে আত্মসমর্পণ করেন এবং জামিনের আবেদন করেন। ব্যক্তিগত বন্ডে তাঁর জামিনের আবেদন মঞ্জুর করা হয়েছিল। সেই সঙ্গে কিছু শর্ত মানতেও বলেছিল আদালত। বুধবার বিচারভবনের নির্দেশ, চন্দ্রনাথের জামিনই বহাল থাকবে। এই মুহূর্তে ইডি তাঁকে হেফাজতে নেবে না। তবে মন্ত্রীকে ইডি দফতরে যেতে হবে বৃহস্পতিবার এবং শুক্রবার।